b'\n_START_ARTICLE_\nHeinz-Edgar Berres\n_START_SECTION_\n\xc5\xbdivljenjepis\n_START_PARAGRAPH_\nHeinz-Edgar Berres je \xc5\xa1olo za pilote lovskih letal opravil leta 1941, poleti pa je bil dodeljen k 3.(J)/LG 2. Svojo prvo zra\xc4\x8dno zmago je dosegel 29. novembra 1941, ko je sestrelil sovjetski lahki bombnik Tupoljev SB-3._NEWLINE_6. januarja 1942 je bila njegova enota preformirana v 3./JG 77, marca istega leta pa je bil Berres preme\xc5\xa1\xc4\x8den v 1./JG 77. 12. junija 1942 je v tej enoti Berres sestrelil svoj prvi te\xc5\xbeki bombnik, ameri\xc5\xa1ki Consolidated B-24 Liberator, kar mu je uspelo nad romunskimi naftnimi polji, ki so jih zavezniki bombardirali. V juliju 1942 je bil I./JG 77 preme\xc5\xa1\xc4\x8dena v Sredozemlje, \xc4\x8dez poletje pa je poro\xc4\x8dnik Berres v obmo\xc4\x8dju okoli Malte sestrelil 11 britanskih lovcev Supermarine Spitfire in tako svoje skupno \xc5\xa1tevilo zmag dvignil na 18. Oktobra 1942 je bil Berres spet preme\xc5\xa1\xc4\x8den. Tokrat je bil dodeljen k Stabsstafflu I./JG 77, ki je deloval v Severni Afriki._NEWLINE_13. marca 1943 je postal Staffelkapit\xc3\xa4n 1./JG 77, do takrat pa je \xc5\xbee napredoval v \xc4\x8din nadporo\xc4\x8dnika in nad Severno Afriko dosegel 26 zra\xc4\x8dnih zmag. Julija 1943 je dosegel \xc5\xa1e osem zmag, med katerimi je kar \xc5\xa1tiri dosegel 2. julija 1943 za zmage od 45 do 49. Njegova 51. \xc5\xbertev je 5. julija postal ameri\xc5\xa1ki bombnik Boeing B-17 Fortress, zadnjo, 52. zmago pa je dosegel 24. julija 1943 nad ameri\xc5\xa1kim lovcem Republican P-47 Thunderbolt._NEWLINE_25. julija 1943 je njegova enota spremljala formacijo nem\xc5\xa1kih transpornih letal Junkers Ju-52 nad Messino, ko jih je v bli\xc5\xbeini Milazza napadla skupina britanskih Spitfirov. V spopadu je Berresov Messerschmitt Bf 109 G-6 (W.Nr. 18 101) \xe2\x80\x9cBF + QU\xe2\x80\x9d izginil, Berres pa je bil razgla\xc5\xa1en za pogre\xc5\xa1anega in najverjetneje mrtvega. Posmrtno je bil 19. septembra povi\xc5\xa1an v \xc4\x8din stotnika in odlikovan z Vite\xc5\xa1kim kri\xc5\xbeem \xc5\xbeeleznega kri\xc5\xbeca._NEWLINE_Heinz-Edgar Berres je med drugo svetovno vojno na 354 bojnih nalogah dosegel 52 zra\xc4\x8dnih zmag, med katerimi je bilo 20 britanskih Spitfirov in dva te\xc5\xbeka bombnika. \xc5\xa0est zmag je dosegel na vzhodnem boji\xc5\xa1\xc4\x8du, ostale pa nad Sredozemljem.'